Na iVakadei Cava e Dau Vakayagataki ena Gauna Makawa?
E buli mai ena qele se drega (wax), e duidui tale ga na kena ibulibuli eso e vaka na matanimoto (cone), sukuea, silida, kei na ulu ni manumanu. Dau vakayagataki me vakadinadinataka e dua na ivola se lewa, vesu kina na beki, se dola kina na katuba me vaka na icurucuru ena ibulubulu.
E caka mai na sui, cule, kaukamea, vatu talei, vatu se kau. E dau ceuti kina na yaca i koya e taukena, kei na yaca i tamana. Eso na gauna e ceuti tale ga kina na itutu i kena itaukei.
Gauna e malumu kina ena vakabiri na ivakadei me vakadinadinataka e dua na ivola. (Jope 38:14) Ni sa kaukaua ena sega tale ga ni taqusi rawa na itukutuku e tiko kina.
Lesi Kina na iTavi
E rawa ni dua tale e vakayagataka na ivakadei me vakaraitaka ni sa soli vua na lewa. Kena ivakaraitaki, na Fero e Ijipita makawa, kei Josefa na luvei Jekope na peteriaki. A bobula tu e Ijipita o Josefa, toso na gauna e bala vakatawadodonu e valeniveivesu. A sereki koya na Fero qai lesi koya me paraiminisita, e kaya na iVolatabu: “E luvata sara mai ligana o Fero na nona mama vakaturaga me daramaka ena liga i Josefa.” (Vakatekivu 41:42) Na mama ni veivakadonui qori e rawa kina vei Josefa me qarava na itavi bibi e lesi kina.
E vakayagataka na ranadi o Jesepeli na ivakadei nei watina me bukiveretaki Nepoci. E mani vola na ivola ena yaca i Eapi vei ira eso na qase mera beitaki Nepoci ni vosavakacacataka na Kalou, me vakamatei tale ga. E vakayagataka na ivakadei nei watina ena ivola me vakayacori kina na lomana.—1 Tui 21:5-14.
E vakayagataka o Easuerosi na Tui Perisia na mama vakaturaga me ivakadei ni nona ivakaro.—Esiteri 3:10, 12.
E kaya na dauvola iVolatabu o Niemaia nira vakayagataka tale ga na drega na raluve ni Isireli, Livai kei ira na bete me ivakadei ni veiyalayalati.—Niemaia 1:1; 9:38.
E rua na gauna e cavuti kina ena iVolatabu na kena vakayagataki na drega me dregata na icurucuru. Kena imatai, e ‘kau e dua na vatu me sogo kina na gusu ni qara’ ni laione a viritaki kina o Taniela. Sa qai “dregata” o Tui Taraiase “ena nona mama vakaturaga kei na nodra mama na nona tamata vakaitutu, me kua ni veisautaki na ka me baleti Taniela.”—Taniela 6:17.
Kena ikarua, a vakotori na yago i Jisu ena ibulubulu ra qai “sogota vinaka” na kena meca “na ibulubulu nira dregata na kena isogo vatu” me sogota na kena icurucuru. (Maciu 27:66) E kaya o David L. Turner, e dua na dauvakamacala ni iVolatabu, ke dregata na ivakadei qori e dua na ivakalesilesi e Roma “ena vakayagataka na qele se drega ena maliwa ni vatu kei na icurucuru ina ibulubulu.”
E levu dina na ka eda vulica ena ivakadei e vakayagataki ena gauna makawa. Era kauai tiko vakalevu na dauvakekeli kei ira na daunitukutuku makawa ena veika qori. Sa vulici tiko gona vakalevu nikua na veika me baleta na ivakadei, e vakatokai me sigillography.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn